b'\n_START_ARTICLE_\nDanes je nov dan\n_START_PARAGRAPH_\nDanes je nov dan, In\xc5\xa1titut za druga vpra\xc5\xa1anja je zasebni zavod, ki se ukvarja z razvojem digitalnih re\xc5\xa1itev za politi\xc4\x8dno participacijo, transparentnost in nadzor. Formalno deluje od leta 2013._NEWLINE_Izhaja iz vstajni\xc5\xa1kega dogajanja jeseni 2012. Med vstajami je zavod razvil portal Predlogi, kjer so lahko uporabniki prispevali svoje predloge za bolj\xc5\xa1o dru\xc5\xbebo in glasovali za ali proti drugim predlogom. Platforma je delovala na podlagi \xc5\xa1estih pravic, iz katerih izhaja tudi vse nadaljnje delovanje in\xc5\xa1tituta. O dveh najpopularnej\xc5\xa1ih predlogih s portala so debatirali strokovnjaki na dogodkih v ZRC SAZU, in sicer o problemu privatizacije vode ter \xc5\xa1tudentskega organiziranja._NEWLINE_Z ustanovitvijo in\xc5\xa1tituta leta 2013 se je delovanje Danes je nov dan profesionaliziralo, z raznolikimi, predvsem spletnimi projekti se odzivajo na teko\xc4\x8de problematike ter razvijajo programske re\xc5\xa1itve. Pripravili so spletne peticije za ohranitev kluba K4, odpoved fosilnim gorivom v okviru koalicije Break Free Slovenija v koordinaciji Greenpeace, pritisk na varuhinjo \xc4\x8dlovekovih pravic, da v ustavno presojo vlo\xc5\xbei zakon o tujcih, \xc5\xa1e pred tem na predsednika Pahorja, da zakona ne razglasi, peticijo proti deportaciji sirijskega begunca Ahmada \xc5\xa0amija_NEWLINE_Na temo \xc5\xa1tudentske problematike je Danes je nov dan izdelal spletno kampanjo ob \xc5\xa1tudentskem referendumu za spremembo statuta \xc5\xa0OU, ob poslanski razpravi o spremembi \xc5\xa1tudentske zakonodaje pa so pripravili pregled spornih poslovanj in odlo\xc4\x8ditev \xc5\xa1tudentske politike od leta 1994 naprej. Aktivni so tudi na podro\xc4\x8dju \xc4\x8dlovekovih pravic - sodelovali so v kampanji \xc2\xbb\xc4\x8cas je za\xc2\xab\xc2\xa0ob referendumu o dru\xc5\xbeinskem zakoniku. Takrat so izdelali zemljevid OMNIA voli\xc5\xa1\xc4\x8d, spisali prispevek o spornosti referenduma ter pripravili dva parodi\xc4\x8dna videa, kjer so izpostavili in subverzirali sovra\xc5\xbeni govor na temo pravic istospolno usmerjenih. Na sovra\xc5\xbeni govor so opozorili s projektom Alternacija, kjer so v tvitih besede begunec, migrant ipd. zamenjali z besedo \xc5\xbdid in pokazali na sprejemljivost skrajno sovra\xc5\xbene retorike v slovenski dru\xc5\xbebi, kadar gre za druga\xc4\x8dne, ob predvajanju oddaje Na \xc5\xbearu na Pop TV pa so predsednika Pahorja z vsebinsko kritiko njegovega delovanja \xc2\xbbpekli\xc2\xab\xc2\xa0\xc5\xa1e na spletu._NEWLINE_Decembra 2016 so objavili projekt Parlameter, orodje za spremljanje in analizo dela Dr\xc5\xbeavnega zbora, ki ga je v okviru iniciative DNI leta 2016 finan\xc4\x8dno podprl Google. Zanj so leta 2017 prejeli tudi nagrado bienala Brumen za odli\xc4\x8dno slovensko oblikovanje._NEWLINE_Google DNI je leta 2017 podprl \xc5\xa1e en projekt in\xc5\xa1tituta Danes je nov dan, in sicer Medijski besedogled (izvirno ime: Detektor lisic). Projekt, ki ga je Danes je nov dan pripravil z Evropskim in\xc5\xa1titutom za vedenjske \xc5\xa1tudije, z metodo SCAN \xc5\xa1est mesecev analizira izjave gostov oddaje Odmevi na RTV Slovenija z vidika njihove verodostojnosti.'